Jeremaia
Chapter 42
Era sa qai toro mai na kavetani kecega ni valu, kei Joenani na luve i Karea, kei Jisanaia na luve i Osaia, kei ira na tamata kecega, na tamata wale kei ira talega na turaga
2 A ra sa tukuna vei Jeremaia na parofita, "Me vinaka mada na neimami vakamamasu e matamu, ia mo masulaki keimami vei Jiova na nomu Kalou, io oi keimami kecega oqo sa vo tiko; (ni o sa raici keimami ka lewe lailai sa vo vei ira na lewe vuqa),
3 "Ka me vakatakila vei keimami o Jiova na nomu Kalou na sala me keimami lako kina, kei na ka me keimami cakava."
4 Sa qai tukuna vei ira o Jeremaia na parofita, "Au sa rogoci kemudou; raica, au sa vakamasuti Jiova na nomudou Kalou me vaka na nomudou vosa; ia au na tukuna yani vei kemudou na ka kecega ena tukuna mai o Jiova vei kemudou; au na sega ni vunia e dua na ka mai vei kemudou."
5 Era sa qai tukuna vei Jeremaia, "Me qai vakayacora vei keimami o Jiova na lewa dina ka dodonu, kevaka keimami sa sega ni cakava na ka kecega ena talai iko kina vei keimami o Jiova na nomu Kalou.
6 "Se vinaka, se ca ga, keimami na vakarorogo kina vosa i Jiova na noda Kalou o koya keimami sa talai iko vua; me vinaka kina oi keimami ni keimami sa vakarorogo kina vosa i Jiova na noda Kalou."
7 Sa bogi tini sa qai yaco mai na vosa i Jiova vei Jeremaia.
8 Ka sa kacivi Joenani na luve i Karea, kei ira kece na Kavetani ni valu era tiko vata tukuna, kei ira na tamata kecega, na tamata lalai kei ira na turaga,
9 Ka sa tukuna vei ira o koya, "Sa tukuna vakaoqo o Jiova, na Kalou ni Isireli, o Koya dou sa talai au Vua me'u tauca vei Koya na nomudou vakamamasu:
10 'Kevaka dou na tiko dina ga e na vanua oqo, Au na qai tarai kemudou cake, ka sega ni talaraki kemudou sobu, Au na tei kemudou, ka sega ni cavuti kemudou cake: Ni'u sa veivutuni e na vuku ni ca ka'u sa cakava vei kemudou.
11 'Dou kakua ni reevaki tui Papiloni, o koya dou sa rerevaka tiko; dou kakua ni rerevaki koya,' sa tukuna o Jiova: 'Ni'u sa tiko vata kei kemudou Me'u vakabulai kemudou, io Me'u kaliraki kemudou mai na ligana.
12 'Ia ka'u na yalololoma vei kemudou, me yalololoma talega vei kemudou o koya, ka vakalesui kemudou kina nomudou vanua.'
13 "Ia kevaka dou sa tukuna, 'Keimami na sega ni tiko e na vanua oqo,' ka dou sa bese kina ni vakarorogo kina vosa i Jiova na nomudou Kalou,
14 "Ka vaka, 'E segai; keimami na lako ga ki na vanua o Ijipita keimami na sega ni raica kina nai valu, se rogoca na domo ni davui, se keimami mate e na via kana, io keimami na la'ki tiko ga ki kea'—
15 "Mo dou rogoca mada kina na vosa i Jiova, Oi kemudou na kena vo ni Juta: Sa tukuna vakaoqo o Jiova ni lewe vuqa, 'Na Kalou ni Isireli; Kevaka dou sa guta sara mo dou lako ki Ijipita, ka sa la'ki tiko vulagi kikea,
16 'Ena qai yacovi kemudou kina nai seleiwau dou sa rerevaka, kei na viakana, dou sa rerevaka, ena cicimuri kemudou ki Ijipita; ka dou na mate mai kea.
17 'Ia ena yaco vakakina vei ira kece na tamata era sa gu sara me ra lako ki Ijipita me tiko kina, era na mate ga e nai seleiwau, kei na viakana, kei na mate veiveitauvi: ena sega talega e dua vei ira me vo se me dro tani mai na ca Ka'u na vakayacora vei ira.'
18 "Ni sa tukuna vakaoqo o Jiova ni lewe vuqa, na nodra Kalou na Isireli; 'Me vaka sa sovaraki na Noqu cudru kei na Noqu lesa vei ira na kai Jerusalemi; ena sovaraki vakakina na Noqu cudru vei kemudou, ni dou sa yaco ki Ijipita: ia dou na vatonaki, ka vakurabuitaki, ka vosavosacati, ka vakalialiai; ia dou na sega ni raica tale na yasana oqo.'
19 "Sa tukuna oti o Jiova e na vukumudou na kena vo ni Juta; 'Dou kakua ni lako ki Ijipita;' dou kila deivaka ni'u sa tukuna sara vei kemudou e daidai.
20 "Ni dou sa sega ni lomadina, ni dou sa talai au vei Jiova na nomudou Kalou, ka vaka, 'Mo masulaki keimami vei Jiova na noda Kalou; ia na ka kece ena tukuna o Jiova na noda Kalou, mo tukuna vei keimami, ia keimami na qai cakava vakakina.'
21 "Ia ka'u sa tukuna vei kemudou e na siga e daidai; ia dou sa sega ga ni vakarorogo kina vosa i Jiova na nomudou Kalou, e na dua na ka sa talai au kina vei kemudou.
22 "Ia dou kila vinaka mada ni dou na mate e nai seleiwau, kei na viakana, kei na mate dauveiveitauvi, e na yasana dou sa via la'ki tiko vulagi kina."
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn